钦定古今图书集成/明伦汇编/氏族典/第164卷 > 《廖用贤尚友录》 > 潘季驯
## 钦定古今图书集成/明伦汇编/氏族典/第164卷 > 《廖用贤尚友录》 > 潘季驯

按《明外史潘季驯传》：“季驯，字时良，乌程人。嘉靖二十
九年进士。授九江推官，擢御史，巡按广东，进大理丞。
四十四年由左少卿进右佥都御史，总理河道，加右
副都御史，寻以忧去。隆庆四年，河决邳州、睢宁，起故
官，再理河道，塞决口。明年工竣，坐驱运船入新溜漂
没多，为勘河给事中雒遵劾罢。万历四年夏，再起官”
巡抚江西。明年冬，召为刑部左侍郎。河漕尚书吴桂
芳卒，六年春，命季驯以右都御史兼工部左侍郎代
之。加太子太保，进工部尚书兼左副都御史。迁南京
兵部尚书。十一年召改刑部。季驯之再起也，以张居
正援居正殁家属尽幽系。季驯言“居正母逾八旬，乞
降特恩宥释。”又以治居正狱太急，宣言居正家属，毙
狱者已数十人。言者遂劾季驯党庇居正，落职为民，
已论荐者不已。十六年，起季驯右都御史，总督河道。
十九年，加太子太保、工部尚书兼右都御史。季驯凡
四奉治河命，前后二十七年，习知地形险易，增筑设
防，置官建闸，下及木石椿埽，综理纤悉，积劳成病。三
疏乞休，不允。二十年，泗州大水，城中水三尺，患及祖
陵。议者欲开河以泄。季驯谓“祖陵王气，不宜轻泄。”而
巡抚周采、陈于陛、巡按高举谓“周家桥在祖陵后百
里，可疏濬。”议不合。都给事中杨其休请，允季驯去归。
三年卒，年七十五。